钦定古今图书集成/理学汇编/学行典/第004卷 > 朱子全书 > 《答何叔京》
## 钦定古今图书集成/理学汇编/学行典/第004卷 > 朱子全书 > 《答何叔京》

其未发也，敬为之主而义已具；其已发也，必主于义
而敬行焉，则何闲断之有哉？

又

答：《杨庚书》，论“存心明理”、“主敬穷理”两段，意好。然无总
摄，却似相反，使人不知所先后。要之，须说二字交相
养，互相发，而“操存者为主”，乃分明耳。

又

《示谕》“必先尽心知性，识其本根，然后致持养之功”，此
意甚善。然此心此性，人皆有之，所以不识者，物欲昏
之耳。欲识此本根，亦须合下且识得个持养工夫次
第而加功焉，方始见得。见得之后，又不舍其持养之
功，方始守得。盖初不从外来，只持养得便自著见，但
要穷理工夫互相发耳。